การบินไทยปรับกลยุทธ์การโฆษณา
การบินไทยดิ้นพลิกภาพลักษณ์ หลังมีปัญหาจ่ายเงินเอเจนซี่ ปรับกลยุทธ์การโฆษณาใหม่ให้เจ้าหน้าที่ภายในปฏิบัติงานมากขึ้น
18 ก.พ. 2553

การบินไทยดิ้นพลิกภาพลักษณ์ หลังมีปัญหาจ่ายเงินเอเจนซี่ ปรับกลยุทธ์การโฆษณาใหม่ให้เจ้าหน้าที่ภายในปฏิบัติงานมากขึ้น
รายงานข่าวจาก บริษัท การบินไทย แจ้งว่าขณะนี้ได้เร่งปรับแผนและกลยุทธ์การโฆษณา  ทั้งในและต่างประเทศให้ใช้งบประมาณที่มีอยู่ได้ตรงเป้าหมายและเกิดประโยชน์ทั้งในด้านการขายและภาพลักษณ์องค์กร  พร้อมแต่งตั้ง  นายธีรพล โชติชนาภิบาล ผู้อำนวยการใหญ่ฝ่ายพัฒนา และสนับสนุนการพาณิชย์ เป็นรักษาการผู้อำนวยการบริหารตราผลิตภัณฑ์และสื่อสารการพาณิชย์ อีกตำแหน่งหนึ่ง แทนนางรัตนาวลี โลหารชุน ซึ่งได้ถูกโอนย้าย เนื่องจากมีการสอบสวนข้อเท็จจริงเสร็จเรียบร้อย และขณะนี้อยู่ระหว่างการสอบสวนทางวินัย ก่อนจะมีการสรรหาผู้อำนวยการ บริหารตราผลิตภัณฑ์และสื่อสารการพาณิชย์คนใหม่ ซึ่งจะดำเนินการตามขั้นตอนและมีการสรรหาอย่างโปร่งใสและเป็นธรรม
นายธีรพล กล่าวถึงแนวทางและนโยบายการดำเนินการโฆษณาของฝ่ายบริหารตราผลิตภัณฑ์และสื่อสารการพาณิชย์ว่าตั้งแต่บัดนี้เป็นต้นไป การบินไทยยังคง ดำเนินการตามที่บริษัทฯได้มีพันธสัญญากับบริษัทเอเจนซี่โฆษณาต่อไป และจะเน้นให้เจ้าหน้าที่ภายในได้ปฏิบัติงานมากขึ้น เพราะเป็นบุคลากรที่มีคุณภาพควบคู่ไปกับการทำงานของเอเจนซี่ เพื่อประโยชน์สูงสุดของบริษัทฯ การซื้อสื่อโฆษณา การบินไทยจะซื้อตรงกับสื่อต่างๆ เพราะมีหน่วยงานที่รับผิดชอบการซื้อสื่ออยู่แล้ว โดยจะเพิ่มการใช้ระบบ BARTER (ต่างตอบแทน) มากขึ้น  และจะมีการแบ่งงานระหว่างประชาสัมพันธ์เพื่อสร้างภาพลักษณ์องค์กร และการโฆษณาเพื่อการส่งเสริมการพาณิชย์ ให้ชัดเจนยิ่งขึ้น
สำหรับปัญหาการจ่ายเงินกับคู่ค้าที่เป็นเอเจนซี่โฆษณาทั้งหลาย  บริษัทฯ จะเร่งตรวจสอบให้เกิดความเป็นธรรมกับทุกฝ่าย และจะดำเนินการ ในเรื่องที่ได้รับการร้องเรียนทุกเรื่องไห้จบโดยเร็วที่สุด ส่วนเรื่องงบประมาณของการโฆษณา ยังคงอยู่ในความรับผิดชอบของสายการพาณิชย์  และบริษัทฯ มิได้มีนโยบายให้โอนย้ายมาอยู่ในความรับผิดชอบของกรรมการผู้อำนวยการใหญ่แต่ประการใด
นายธีรพล กล่าวว่า  ระหว่างที่รักษาการในตำแหน่งนี้จะเร่งรัดการโฆษณาให้สอดคล้องกับนโยบายบริษัทฯ  ที่มุ่งเน้นการบริการผู้โดยสาร  โดยมีเป้าหมายให้การบินไทยเป็นสายการบินที่ติดอันดับ 1 ใน 3 ของเอเชีย  และ 1 ใน 5 ของโลก  โดยจะมีการประสานงานกับหน่วยงานภายในซึ่งกันและกันมากขึ้น เพื่อสร้างสรรค์โฆษณาเป็นภาพรวมขององค์กรที่จะต้อง  เดินไปข้างหน้าพร้อมๆ กัน  และการโฆษณาจะต้องตอบโจทย์ ที่การบินไทยเป็นสายการบินที่มีประวัติศาสตร์ และเป็นที่เชื่อถือทั้งด้านการให้บริการ  ด้านความปลอดภัย และองค์ประกอบอื่นๆ  มายาวนานถึง  50 ปี  และเราจะต้องก้าวไปสู่ 100 ปีอย่างมั่นคงตามแนวนโยบาย “MISSION TG 100” ต่อไป